Waterbeperkings wink (weer) vir TshwaneArgieffoto (Foto: Unsplash) Met die skroeiende hitte wat inwoners van Tshwane die afgelope paar weke ervaar, het waterverbruik in die stad só beduidend toegeneem dat Rand Water nou dalk genoop is om waterbeperkings in te stel. Boonop lyk dit nie asof die hitte gou gaan padgee nie, veral met ŉ hittegolf wat Gauteng vandeesweek tref. Die Tshwane-metroraad doen ŉ beroep op inwoners om hul waterverbruik drasties te beperk, om te verhoed dat waterbeperkings ingestel word. Rand Water het in Oktober verlede jaar waterbeperkings in dele van Gauteng ingestel en later die watertoevoer na wonings verminder, toe geen afname in waterverbruik plaasvind nie. Volgens Daryl Johnston, burgemeesterskomiteelid vir infrastruktuur en streeksbedrywighede in die metroraad, het Rand Water die metroraad verlede week in kennis gestel dat hy die waterdruk in die stad gaan aanpas om waterverbruik te verminder. Dit volg nadat die watervoorsiener al vroeg in verlede week ŉ kennisgewing uitgereik het oor die toename in waterverbruik in Gauteng. In die kennisgewing het hy gesê indien die waterverbruik hoog bly, sal hy waterbeperkings moet instel. Ondanks die waarskuwing het die waterverbruik in Tshwane steeds die ooreengestemde daaglikse limiet oorskry. Rand Water en die metroraad het Saterdag ontmoet om vas te stel hoe om watervloei te beperk en sodoende die stad se waterverbruik te verminder en te verhoed dat waterbeperkings die inwoners se voorland word. “Waterverbruik neem toe weens die warm weer en beperkte reënval. Boonop beïnvloed beurtkrag die waterpompstasies se vermoë om water na die reservoirs te pomp. Dit het veroorsaak dat die watervlakke in Rand Water se reservoirstelsel sak – wat water aan ŉ groot deel van Gauteng [insluitend die Stad Tshwane] voorsien,” sê Johnston. “Daar is reeds areas in die stad wat in hierdie stadium lae waterdruk ondervind of selfs geen water het nie.” Ingevolge die waterbeperkings wat dreig raai Johnston inwoners aan om nie hul tuine met ŉ tuinslang of besproeiingstelsel nat te lei nie, nie ŉ tuinslang te gebruik om hul opritte of patio’s skoon te maak, hul voertuie met ŉ tuinslang te was of hul swembaddens vol te maak nie.